હાર્દિક પટેલનો ૧૨૦૦ કરોડની ઑફરવાળો પત્ર દૂરગામી અસર કરવાવાળો પુરવાર થશે. આ પત્રમાં રાજકીય ચાલ, ધમકી, સમાજ માટેની નિષ્ઠા સાથે પારિવારિક સિરિયલ જેવી હ્ય્દયસ્પર્શી અપીલનો સમન્વય જોવા મળે છે. પત્રમાં હાર્દિકે નોંધ કરી છે કે આંદોલનને તોડી પાડવા તેને ૧૨૦૦ કરોડ જેવી જંગી રકમની ઑફર થઈ, સાથે જ તેને ભાજપના રાષ્ટ્રીય યુવા મોરચાના પ્રમુખ બનાવવાની વાત પણ કરી છે. આમ છતાં તે સમાજહીત માટે લોભ-લાલચમાં આવ્યો નથી તેવો સ્પષ્ટ સંદેશો આપવા પ્રયાસ થયો છે. પત્રમાં સૌથી ચોંકાવનારો ખુલાસો રાજ્ય સરકારના એક આઇએએસ અધિકારી સામે કર્યો છે. પત્રમાં અધિકારીનું નામ નહીં લખીને સસ્પેન્સ ઊભું કરવાનો પ્રયાસ પણ વિવેકબુદ્ધિ સાથે જ કરાયો છે. આ અધિકારી સરકારને ચલાવે છે, તે શબ્દપ્રયોગ સરકારમાં બેઠેલા ચોક્કસ અધિકારી સામે આંગળી ચીંધે છે. હાર્દિકના આ પત્ર પછી દરેક આઇએએસ અધિકારી બીજા આઇએએસ અધિકારીને ખાનગીમાં રાજ્ય સરકાર ચલાવતાં અધિકારી વિશે પૂછી રહ્યા છે. હાર્દિકે આ અધિકારી માટે પત્રમાં લખ્યું છે કે, તે અધિકારીએ જ આંદોલન વખતે લાઠીચાર્જની સૂચના પણ આપી હતી. એટલે હાર્દિકની વાત માનીએ તો આંદોલનને જોર પકડવાનું કામ પણ આ જ આઇએએસ અધિકારીની સૂચનાથી થયું છે.